b"\n_START_ARTICLE_\nPavel Kogan\n_START_PARAGRAPH_\nPavel Leonidovit\xc5\xa1 Kogan (vene keeles \xd0\x9f\xd0\xb0\xd0\xb2\xd0\xb5\xd0\xbb \xd0\x9b\xd0\xb5\xd0\xbe\xd0\xbd\xd0\xb8\xd0\xb4\xd0\xbe\xd0\xb2\xd0\xb8\xd1\x87 \xd0\x9a\xd0\xbe\xd0\xb3\xd0\xb0\xd0\xbd; s\xc3\xbcndinud 6. juunil 1952 Moskvas) on Venemaa viiuldaja ja dirigent, Venemaa rahvakunstnik._NEWLINE_Ta on 1989. aastast Moskva Riikliku Akadeemilise S\xc3\xbcmfooniaorkestri peadirigent ja kunstiline juht. \xc3\x9chtlasi oli ta aastatel 1998\xe2\x80\x932005 Ameerika \xc3\x9chendriikide Utah' osariigi s\xc3\xbcmfooniaorkestri kutsutud peadirigent._NEWLINE_Ta l\xc3\xb5petas T\xc5\xa1aikovski-nimelise Moskva Riikliku Konservatooriumi \xc3\xbcheaegselt kahel erialal \xe2\x80\x93 viiuli ja dirigeerimise erialal. \xc3\x9cli\xc3\xb5pilasena v\xc3\xb5itis 1970. aastal Helsingis Sibeliuse rahvusvahelise viiuldajate konkursi. Dirigendideb\xc3\xbc\xc3\xbct toimus tal 1972. aastal NSV Liidu Riikliku Akadeemilise S\xc3\xbcmfooniaorkestriga.\n_START_SECTION_\nIsiklikku\n_START_PARAGRAPH_\nViiuldajad olid ka isa Leonid Kogan, ema Jelizaveta Gilels ja poeg Dmitri Kogan. Onu Emil Gilels oli kuulus pianist ning \xc3\xb5de Nina Kogan on pianist ja muusikapedagoog."